ནས་རང་གི་བློ་གཏད་བགྱིས་པའི་བེབ་ཚོད་ཀྱི་མི་ཁོ་ན་ཡིན་པས་དབུ་རྣ་མཛད་ནས་བརྩེ་སྐྱོང་དང་བདག་རྐྱེན་མི་ཆུང་བར་དབོན་པོ་ཆེ་ཆུང་གི་གྲྭ་འཁོར་དུ་གནས་པ་ཞིག་ཐུགས་རྗེ་མཛད་པ་མཁྱེན་མཁྱེན་ལགས། ཞུ་འདེགས་ལྷ་དར་དཀར་པོ་བཅས་ས་སྐྱོང་ཆེན་པོའི་ཞབས་འབྲིང་པ་ཞུ་དག་བླ་མ་ཚུལ་ཁྲིམས་རིན་ཆེན་དུ་བོད་པས་འདའ་ཀའི་ཞལ་ཆེམས་སུ་ཕུལ་བ་ལགས་སོ། །ཞེས་པ་ཕུལ་བར། ས་དབང་རིན་པོ་ཆེ་ལྕམ་དྲལ་ཞབས་དྲུང་ནས་བཀའ་ལུང་འདི་བཞིན་བསྩལ་བྱུང་བར། བསྟན་འགྲོའི་དཔལ་མགོན་སྐྱབས་མཆོག་ཐམས་ཅད་གཟིགས་པའི་ཞབས་པད་དུ། གུས་པས་ཞུ་བ། ད་ལམ་སྐུ་ཁམས་རིན་པོ་ཆེ་བདེ་དོགས་གནས་ཚུལ་གྱི་གསུང་ཤོག་ཕེབས་ནང་བཞིན། སྐུ་ཉིད་བསྟན་འགྲོ་སྤྱི་དང་ཁྱད་པར་འདི་གའི་བསྟན་སྲིད་འདི་ཕྱི་གང་སར་ཤེས་བྱ་ཐམས་ཅད་གཟིགས་པའི་མཛད་ཕྲིན་གྱིས་སྐུ་དྲིན་བསམ་གྱིས་མི་ཁྱབ་པར་བརྟེན། ད་ལམ་འཇམ་མགོན་གོང་མ་རིན་པོ་ཆེ་དང་སྐུ་ཞབས་མཁན་ཆེན་དམ་པའི་བཀའ་ལུང་བཅས་ལ་གང་བབ་ཀྱི་སྐུ་རིམ་ཞབས་བརྟན་མཐའ་དག་གྲུབ་མཚམས་འདི་བཞིན། ད་དུང་བདག་སོགས་གདུལ་བྱར་གཟིགས་པའི་ཞབས་པད་བསྐལ་པར་བརྟན་པའི་ཐུགས་དམ་མི་ལྷོད་པར་གསོལ་བ་འདེབས་ཤིང་གལ་སྲིད་བསྟན་འགྲོ་བསོད་ནམས་དམན་པའི་དབང་དུ་གྱུར་ན་ཡང་། ངེད་རང་མཆོད་ཡོན་དམ་ཚིག་སེལ་མེད་ཐུགས་ནང་ཁྱད་པར་ཅན་དག་པར་བརྟེན་པའི། དབོན་སེར་སྐྱ་གསུམ་གྱི་འགོ་འདྲེན་དགོན་ཡུལ་བདག་ཐོབ་ཀྱི་ས་ཁང་ཤིང་། རི་རྩྭ་མཚེར་མིག གྲྭ་རིགས་བཅས་པའི་འཛིན་སྐྱོང་འགོ་འདྲེན་རྒྱབ་གཉེར་དང་། ཕྱག་རྫས་འཐོར་གོད་མི་འགྲོ་བའི་དོན་སྨིན་བཅས་ཞབས་འགྱུར་དགོངས་པ་རྫོགས་ངེས་ཞུ་རྒྱུ་དང་། ཀུན་དགའ་ཆོས་འཕེལ་ལ་ཡང་དེ་བཞིན་གྱི་ཞིབ་ཚགས་བལྟ་དཔྱད་དགོས་པའི་བཀོད་སྦྱར་བྱེད་པ་ལགས་པས་དེ་ལུགས་ཆོས་ཀློང་རིན་པོ་ཆེར་བསྟི་བ་ཞུ་ཞུ། ཞུ་ཡིག་འདེགས་མཚོན་བཅས་སྒ་མཆུ་སྒར་ནས་ཞུ་ཡིག དཔོན་ལྷ་རྒྱལ་དང་སངས་རྒྱས། གཉེར་གུ་རུ་དོན་འགྲུབ། གུ་རུ་ཚེ་བརྟན་བཅས་ལ་དེ་མཚུངས་ཞུ་ཡིག་གང་འོས་ཕུལ། ཀླུ་སྡིངས་བླ་མ་ཕྱག་མཛོད་ཤེས་རབ་བཟང་པོར། ཤར་ཆེན་ཆོས་ཀྱི་རྒྱལ་པོའི་ཞབས་འདེགས་ཕུལ་བྱུང་དེ་སྔོན་གྲུབ་པ་ལྟར། ད་དུང་ཡང་སྐུ་ཚེ་དང་ཕྲིན་ལས་འཕེལ་རྒྱས་ཐབས་ཚུལ་ལ་མི་ལྷོད་པར་འཛིན་སྐྱོང་དགོས་ཚུལ་གྱི་ཞུ་ཡིག་རྟེན་བཅས་ཕུལ། ཞེ་དྲུང་བསྟན་འཛིན་རྒྱལ་མཚན་ཅན་སློབ་མའི་གཙོ་བོར་གྱུར་པ་སླན་ཆད་རིག་གནས་སོགས་བརྩོན་འགྲུས་དགོས་ཚུལ་དང་། ངེད་ཀྱི་ཐ་མའི་བཀའ་འབུམ་སོགས་གྲོགས་དན་དགོས་པའི་ཡི་གེ་སྤྲིངས། ལྕམ་སྐུ་མཆེད་སྔ་མོ་ནས་དངོས་ཕྲད་ཅིག་ལ་ཕེབས་འདོད་ཆེ་འདུག་ཀྱང་འགྲུལ་འཛེམ་ཀྱིས་ཇི་བཞིན་མ་བདེ། སླར་མཁན་ཆེན་དྲུང་དུ་ས་དབང་ཆེན་པོའི་མདུན་ནས་ལྕམ་སྐུ་མཆེད་ངེད་སར་ཕེབས་ན་ཉེས་ཡོད་མེད་ཀྱི་གསུང་བརྟག་ཞུས་པར། འབྱོན་ན་ཉེས་མེད་ཚུལ་གྱི་བརྟག་ཡིག་ཕུལ་བར་བརྟེན། ཚེས་བཅུ་གཉིས་ཀྱི་སྔ་ཆར་འདི་གར་ཕེབས་བྱུང་བ་དེ་འཕྲལ་མཇལ་ཕྲད་བྱས། ལྕམ་ལྷན་རྒྱས་ནས་དངུལ་སྲང་བཅུའི་གཙོས་པའི་ཚན་གྲངས་བཅུ་གཅིག་ཙམ་གྱི་གནང་ཆ་དང་། ལྕམ་ནོར་འཛིན་དབང་མོར། ངེད་ནས་མགོན་པོའི་ཆོས་སྐོར་སོགས་གསང་ཁྲིད་ཁ་ཤས་ཕུལ་བ་དེ་དོན་སྐོར་ལ་དགོངས་པའི་ཐུབ་དབང་སྐུ་རྒྱ་བཟོ། རྡོར་དྲིལ་ཆ། གོས་སེར་འབྲུག་བརྒྱ་མས་སྦུབས་ཤན་བྱས་པའི་ཚར་སློག་རྣམས་གནང་བྱུང་། ངེད་རང་ནས་ཀྱང་ལྕམ་མཆེད་ལ་བཀའ་བསྒོ་ནན་ཏན་བྱས། ལྕམ་ནོར་འཛིན་དབང་མོས་སྤྲུལ་སྐུ་མྱུར་འབྱོན་ཕྲིན་བཅོལ་སྔོན་དུ་ཞུས་བྱུང་བ་བརྩམས་གྲུབ་པས་དེ་ཉིད་ལྷན་རྒྱས་སུ་ལུང་ཕུལ། ངེད་རང་ནས་ད་དགོས་དབོན་སེར་སྐྱ་སོགས་ལ་འགོ་འདྲེན་དགོས་ཚུལ་ཞུ་བྱ་རགས་བསྡུས་དང་སྔགས་མདུད་ཕུལ། ལྕམ་གཉིས་ནས་ཀྱང་རྗེ་བླ་མའི་བཀའ་སྩལ་ལྟར་ཞབས་འགྱུར་ཞུ་ཞེས་དང་། སླད་ཆར་སྐྱེ་ནས་ཚེ་རབས་བར་རྗེས་སུ་བཟུང་དགོས་ཚུལ་སོགས་བསླབ་སྟོན་ཤིན་ཏུ་རྒྱས་པོ་མཛད་འདུག ཚེས་བཅུ་གསུམ་གྱི་ནམ་ལངས་རྒྱབ་ལྷོ་འགྲོས་ཀྱི་སྡེ་དགེ་གཞུང་གི་སྐུ་ཚབ་བསོད་ནམས་རབ་བརྟན་དཔོན་གཉེར་སོགས་ལ་མཇལ་ཁ་དང་བཀོད་པ་ཉུང་ཤས་བགྱིས། ཉི་ཤར་ལྷུན་གྲུབ་སྟེང་གི་བླ་མ་དགེ་འདུན་བཞུགས་ཚད་དང་ཡུལ་མི་སོགས་སྟོང་ཕྲག་ཕྱེད་གཉིས་ཙམ་ལ་ངོས་ཕྲད་བྱིན་རླབས་བགྱིས། འདི་ཉིན་མེ་ཏོག་གི་ཆར་འབབ་འདུག་ཅེས་བླ་མ་ཀུན་དགའ་བསོད་ཆེན་གཙོས་ཀུན་གྱི་གླེང་སྐད་གྲགས། བདག་གི་སྲུང་འཁོར་དང་རྒྱུན་གཏོར་འབུལ་སྐབས་སུ་ས་སྐྱོང་ཆེན་པོ་ཡབ་སྲས་ལྕམ་རྣམས་དང་དབོན་ལྷ་རྒྱལ་ཁྱད་མེད་ཀྱིས་དུས་ཀུན་བསྲུང་བྱ་དང་འདོད་གསོལ་བགྱིད་པའི་གཙོ་བོ་སྦྱིན་བདག་དད་འདུན་ཅན་ཁྱད་འཕགས་ཡིན་པས། ངེད་ཀྱི་སྐྲ་ཚང་མ་ཞིག་དད་རྟེན་ཆེད་དུ་འཕྲོད་དགོས་ཚུལ་གདམས། པར་དཔོན་ཀུན་དགའ་ཆོས་འཕེལ་ལ་ཡང་། སངས་རྒྱས་ཀྱི་འཕེལ་གདུང་། རྒྱུན་བགྲང་བོ་དྷི་ཙེའི་ཕྲེང་བ། དར་དཀར་བཅས་ཕུལ་ནས། རང་གི་སྔར་ནས་དེང་བར་བསྟན་པ་དང་སེམས་ཅན་གྱི་དོན་དང་། སྡེ་དགེའི་ཞབས་ཕྱི་མ་གྲུབ་བསམ་པ་མེད་ཚུལ་སོགས་རང་བཞིན་འཕྲོས་མོལ་ཞིབ་པ་དང་། རྗེས་ཤུལ་གྱི་འགོ་འདྲེན་དགོས་ཚུལ་སོགས་ཞུ་བྱ་གང་དགོས་དང་། བླ་མ་ཀུན་དགའ་བསོད་ཆེན་ལའང་དེ་མཚུངས་ཀྱི་སྐད་ཆ་ཞིབ་པར་བྱས། གོས་སྟོད་ཞིག་ཕུལ། ཉེ་གནས་ལྷུན་གྲུབ་ཕུན་ཚོགས་ལ་ཞབས་ཕྱི་འགྲུབ་པ་དང་། རྟེན་འབྲེལ་དགོས་ཆེད་དུ་རྒྱ་དྲིལ་བཟང་བ་ཞིག་སྦྱིན་རྒྱུ་དང་། ངེད་ཀྱི་དཔེ་ཁྲོད་ཚན་གཉིས་རེ་ཡོད་པ་རེ་རེ་སྦྱིན་དགོས་དང་། གཞན་དཔེ་ཆ་ལྟ་རྟོགས་ཅི་དགོས་ན་ཁོང་རང་ལ་བཀག་འགོག་མེད་པར་གཡར་གནང་བྱེད་དགོས་ཚུལ་དབོན་པོར་བཀོད་སྦྱར་བགྱིས། ཀུན་དགའ་བློ་གསལ་ལ་དཔེ་ཆས་མཁོ་མེད་ཀྱང་དངུལ་སྲང་ལྔ་ཙམ་སྦྱིན་རྒྱུ་དང་། ངག་དབང་དཔལ་བཟང་། ཀུན་བཟང་གྲགས་པ། ཨ་འཕེལ་གསུམ་ལ་གོས་མལ་རེ་གནང་དགོས་དང་། རང་གི་གྲྭ་སློབ་ཆོས་རྗེ་ཀུན་དགའ་བསམ་གཏན་སར་བདུན་གཅིག་བར་དུ་བསྟན་སྲུང་ལ་ཕྲིན་བཅོལ་དགོས་ལུང་སོགས་བཀོད་པ་དང་། གོས་སྟོད་ཕུལ། ཤཱཀྱ་ཆོས་འཕེལ་ལ་ཡང་ང་རང་གི་རྒྱུན་བགྲང་ཕྲེང་བ་བྱིན་ནས་རྗེས་ཀྱི་བཀོད་པ་བགྱིས། ཁོང་རང་ནས་ཀྱང་ལམ་འབྲས་དུས་ཐང་བྲི་རྒྱུའི་ཁས་ལེན་བྱེད་འདུག བྲིས་པ་བུ་ཆུང་ལའང་སྟེར་ཆ་ཕྲན་བུ་ཞིག་དགོས་ཚུལ་སྨྲས། སླར་ཡང་བླ་མ་ཀུན་དགའ་བསོད་ཆེན། རང་གི་དབོན་གྲྭ་སློབ་ཐམས་ཅད་འཛོམ་ཐོག ཁོ་བོ་དང་པོར་ཆོས་སྒོར་ཞུགས་ནས་ཐོས་བསམས་བགྱིས་ཚུལ། བསྟན་པའི་བྱ་བ་དང་། སྡེ་དགེ་རིམ་ཕེབས་ཀྱི་ཞབས་ཕྱི་སྒྲུབ་ལུགས། བར་སྐབས་སུ་ཕྲག་དོག་ཅན་ཁ་ཤས་ཀྱིས་ཟོས་བདེ་མིན་སྣ་ཚོགས་བྱུང་རབ། ད་ལྟ་ལོ་གྲངས་དོན་བརྒྱད་ཐོག་སླེབས་པས། མཉམ་མེད་ཐུབ་པའི་དབང་པོ་གཙོས་མཆོག་དམན་ཚང་མ་མི་རྟག་པའི་རང་བཞིན་ཁོ་ན་ཡིན་གཤིས། ང་རང་མི་གཅིག་གི་རིང་ལ་ཚེ་ཚད་དང་བྱ་བ་གཉིས་ཀ་ས་ནས་མཐར་མ་ཕྱིན་བསམ་པ་མེད་དུས་འགྱོད་པ་སོགས་གཏན་ནས་མི་འཚལ་ཞིང་། ད་དགོས་ངེད་ཀྱི་དཔེ་ཆ་འདི་རྣམས་འབྱོར་དཀའ་བ་ཁོ་ན་ཡིན་པས་བསྟན་པའི་བཙས་སུ་ཕན་པའི་ཕྱི་འཁྱར་བོར་འཐོར་རིགས་མི་འགྲོ་བ་ཤིན་ཏུ་གལ་ཆེ་ཞིང་། ང་རང་གི་ཕུང་པོ་ཡུན་རིང་བཞག་ན་དེང་སང་ཚད་པས་རུལ་སུངས་ཡོང་བས་ཀྱེ་རྡོར་དུས་ཐའི་ཆོ་ག་ལ་བསྟེན་ནས་སྲེག་ཆོག་མཁན་རིན་པོ་ཆེ་བཞུགས་ཐུབ་ཡོང་ཞིང་། གལ་སྲིད་མ་ཐུབ་ཀྱང་ཕུར་པ་བླ་མ་རོང་རྒན་སུ་འགྲིགས་སྲེག་ཆོག་ཞུས་བསྲེག་པ་ཡང་ང་རང་བསྟི་གནས་འདིར་ཆོག་པ་བྱུང་ན་ལེགས། ཐོག་མར་འཆི་ལུགས་སོགས་ལུས་དྲངས་པོའི་ཚུལ་ཞིག་བྱུང་ན་འཕོ་བ་གསལ་འདེབས་སོགས་ཀྱི་སྐབས་སྟབས་བདེ་བ་ཞིག་ཡོད་ཀྱང་། དེང་སང་ཕལ་ཆེར་གྱི་ཨོག་མར་ཤིང་ཀ་བརྒྱབ་ནས་རོ་བཟོ་བྱས་ཏེ་ཕྱི་ནས་ཆོས་གོས་བསྒྲོན་སྟེ་ཐུགས་དམ་ལ་བཞུགས་ཞེས་ངོམ་སྲོལ་འདུག་རུང་། དེ་རིགས་ཉེས་པ་བསགས་པའི་རྒྱུ་ལས་མེད་པ་དེ་འདྲ་ངེད་ལ་དགོས་པ་མེད་པས། ཐོག་མར་ཕྱི་དབུགས་སྡུད་པ་ནས་དྲང་འགྱེལ་ཇི་ལྟར་གྱུར་ཀྱང་བཅའ་བཅོས་སོགས་གཏན་ནས་མ་བྱེད་པར། དོན་དམ་དུ་ངོས་ལ་ཁྱད་མ་མཆིས་ཀྱང་ཁྱེད་རང་ཚོའི་བལྟས་མཛེས་ཀྱི་ཁྱད་དུ། མཁན་ཆེན་དཔལ་ཆོས་པའི་སྣམ་སྦྱར་དང་། ལོ་པཎ་གྱི་ཞྭ་དེ་བསྐོན་པ་སོགས་བྱས་ན་ཆོག ཁྱད་པར་དེ་སྔ་ཕན་ང་རང་གི་ལམ་གྱི་རྩ་བ་ཀྱེ་རྡོ་རྗེ་འདི་ཡིན་པ་དང་། ཆོས་ཐམས་ཅད་ཀྱི་གནས་ལུགས་གཏན་ལ་ཕབས་པའི་ལྟ་བ་འཁོར་འདས་དབྱེར་མེད་ལ་སྦྱངས་པ་འདྲ་ཡང་བགྱིས་ཡོད་པས་དགུང་གསུམ་བར་དུ་ཀྱེ་རྡོར་སྒྲུབ་མཆོད་བྱུང་ན་བླ་མ་དང་དཀྱིལ་འཁོར་གྱི་གཙོ་བོ་དབྱེར་མེད་བསྐྱེད་པས་ཐུས། དེ་ཕན་ཀུན་རིག་ཆོ་ག་བཏང་ན་བྱང་ཆོག་བཅས་ཐུན་མོང་ལུགས་ཇི་ལྟ་བ་བཞིན་གྱིས་དང་ཆོག གཞན་བླ་ཆེན་རྣམས་ཀྱི་དགོངས་རྫོགས་སྒྲུབ་དུས་བྱང་ཆོག་མི་བྱེད་པའི་སྲོལ་འགའ་ཞིག་འདུག་ཀྱང་། སངས་རྒྱས་བཅོམ་ལྡན་འདས་ཀྱིས་ངན་འགྲོ་སྦྱོང་བའི་རྒྱུད་ཀྱི་རྒྱལ་པོ་གསུངས་པའི་དངོས་བསྟན་སྡིག་སྒྲིབ་སྦྱོང་ཕྱིར་བསྔགས་པས་ས་ལམ་གྱི་སྒྲིབ་སྦྱང་མི་དགོས་པ་ཞིག་མེད་དམ་སེམས་སོ། །ང་ཞུ་དག་བླ་མ་ཞེས་གྲགས་ཆེན་ཞིག་ཏུ་སོང་བས་ལྷུན་གྲུབ་སྟེང་གི་ཚོགས་ཆེན་ལ་དངོས་སྟ་སྦྲེལ་བའི་ཀྱེ་རྡོར་སྒྲུབ་མཆོད་ཉིན་གཉིས་པ་ཞིག་ཚུགས་ན། ཁྱེད་རང་ཚོའི་རྣ་བ་ལ་ཡང་ཕན་ཞིང་སླར་གདུང་འབུམ་མཆོད་རྟེན་འདྲ་ཐོན་ན་མ་འོངས་པར་ཆོས་འཁོར་བསྐོར་བའི་རྟེན་འབྲེལ་དུ་བཀྲ་ཤིས་སྒོ་མངས་བཞེངས་པ་ལེགས། འདི་སྐོར་ནུབ་གཅིག་རྨི་ལམ་དུ་གནོད་པ་ཕྱིར་བཟློག་ཟེར་བའི་དཔེ་ཆ་ཞིག་ང་རང་གི་གསར་རྩོམ་བགྱིས་པ་ཤིན་ཏུ་ཚིག་བསྒྲིགས་ལེགས་པ་བཅས་མཐོང་བྱུང་བ་རྨིས་པ་རྒྱུ་མཚན་དཔྱད་བྱར་བཞག ད་དུང་དོན་གཉེར་རྣམས་ཀྱི་ངོར། དཔེ་ཆ་བཟོ་བཅོས་རྒྱུ་ཁ་ཤས་ཡོད་ཀྱང་ད་ལམ་ང་རང་གི་བསྟན་བཅོས་བརྩམས་པའི་ཐ་མ་གནས་བརྟན་རྟོགས་བརྗོད་འདི་ཐོགས་ནས་འཇོག་རྒྱུ་ཡིན་ཞིང་། དེ་འཕྲོ་གཞན་རྣམས་མ་འོངས་པར་རྩོམ་རྒྱུའི་རྟེན་འབྲེལ་དང་བཞུགས་ཚུལ་ཡང་ང་རང་བསྟན་བཅོས་ཐམས་ཅད་ཀྱི་མཐའ་ན་གནས་བརྟན་རྟོགས་བརྗོད། དེ་འོག་ང་རང་གི་རྣམ་ཐར་བཞག་རྒྱུ་གྱིས། རྣམ་ཐར་དང་བཀའ་འབུམ་རྣམས་ཀྱིས་འཕྲོ་བསྡུ་ཅུང་ཟད་དགོས་པ་དབོན་པོ་དགེ་ལེགས་ཀྱི་བྱས་ཆོག་ཞིང་། ཞེ་ཆེན་དྲུང་ཡིག་སར་ཡང་དེ་དག་གི་རོགས་དན་ཞིབ་པ་བྱེད་དགོས་པའི་སྔོན་དུ་ཡི་གེ་སོང་ཡོད་པས་དེ་བཞིན་གྱིས་ཞེས་སོགས་གང་ཅིའི་ལུགས་གཉིས་ཀྱི་བྱ་བ་ཐམས་ཅད་ཁ་ཆེམས་ཚུལ་གྱིས་བཀོད་ཁྱབ་བགྱིས། མཁར་བླ་མ་རིན་ཆེན་བརྟན་པ་ཁུ་དབོན་ལ་སྔར་ནས་དེང་བར་གྱི་རྒྱུ་མཚན་ཞིབ་རྒྱས་དང་། རྗེས་ཤུལ་རིགས་དབོན་སོགས་ལ་འགོ་འདྲེན་བརྩེ་སྐྱོང་དགོས་ཚུལ་ཞུས། པར་དཔོན་ཚུལ་ཁྲིམས་ཏིང་འཛིན་ཅན་སྔར་ངེད་ཀྱི་བཀའ་འབུམ་པར་དུ་བརྐོ་ཆོག་པ་མདུན་ལ་ཞུ་འབུལ་དང་འགོ་འདྲེན་ལྷོད་མེད་བགྱིས་པའི་དྲིན་ཆེན་དད་ཞེན་ཅན་ཡིན་པར་ངེད་མཇལ་བར་དར་ཁ་གསེར་སྲང་གང་འབུལ་དུ་བྱུང་ཡང་སྟབས་མ་བདེ་བས། རང་གི་སྐྲ་ཚོགས་ཕུལ་ནས་རྒྱུ་མཚན་ཞུར་བཅུག་ཀྱང་རྗེས་ནས་ངོས་ཕྲད་དང་བྱིན་རླབས་བཀའ་བསྒོ་བཅས་འབུལ་རྒྱུ་བྱུང་བས་སྤྲོ་བ་བརྟས། བཀྲ་ཤིས་ཆོས་རྫོང་ནས་བླ་མ་ལྷུན་གྲུབ་བསྟན་འཛིན། ཀུན་དགའ་ཤེས་རབ། མགོན་བླ་དཀོན་མཆོག་ཆོས་འཕེལ་རྣམས་བྱུང་བ་ངོས་ཕྲད་དང་བྱིན་རླབས་བཀའ་བསྒོ་བགྱིས། ཁོང་རྣམས་ནས་ཡན་ལག་བདུན་པ་སོགས་ཀྱི་མཆོད་འབུལ་ཡང་མཛད་སོང་། ལྷ་རྗེ་པད་དབང་ལ་ཚེམ་བུ་ལུགས་ཀྱི་ངག་ཁྲིད་ཞིབ་པ་སོགས་བྱས། ཀུན་དགའ་བཟང་པོའི་བཀའ་འབུམ་གྱི་དབུ་ལྷའི་ཁ་བྱང་རྣམས་བརྩམས་ནས་བུ་ལུགས་ལ་བཀོད་སྦྱར་འདྲ་བྱས། པར་བྱང་གསར་རྩོམ་དགོས་པ་དབོན་ངག་དབང་དགེ་ལེགས་ལྷུན་གྲུབ་ལ་རྩོམ་བཅུག རྟེན་འབྲེལ་ཆེད་དུ་ཕྱི་ནང་གཙུག་ལག་སྡེ་སྣོད་སྨྲ་བ་མཁས་པའི་ཉི་གཞོན་ཞེས་པའི་མིང་བྱིན། དབོན་དགེ་ལེགས་ལ་བུམ་ཆུས་རང་གི་ལུས་ཀུན་ཁྱབ་པར་བཀྲུ་བཅུག དེ་ནུབ་ང་རང་མདུན་དུ་ངོས་མི་ཟིན་པའི་མི་ཚོགས་མང་པོས་དགའ་བའི་ཉམས་བྱེད་པ་དང་རང་སེམས་ཀྱང་ཤིན་ཏུ་དགའ་བའི་ཉམས་ཞིག་བྱུང་། ཕྱི་ཉིན་བཅོ་ལྔ་ལ་གཉེར་མགོན་པོ་ཚེ་རིང་དང་དཔོན་ཀརྨ་ཚང་སོགས་ཀྱིས་ནད་འདྲི་བཏང་བར་མཇལ་ཕྱག་བཏང་། དཔལ་སྤུངས་ལྷ་བཟོ་ཀརྨ་བཀྲ་ཤིས་ལ་ཡང་མཇལ་ཕྱག་བགྱིས། དགེ་སློང་ཏིང་འཛིན་རྣམ་རྒྱལ་ལ་བྱིན་རླབས་དང་ད་ལྟ་ང་རང་མི་རྟག་པའི་ཚུལ་བསྟན་ཡང་འགྱོད་པ་མེད་དོ་སྨྲས། ཧོར་འདྲ་བཀྲ་ཤིས་འཕེལ་ངོས་ལ་དད་ཞེན་ཆེ་བའི་སྟབས་ཀྱིས་སླེབས་བྱུང་བ་བཀའ་བསྒོ་སྨོན་ལམ་བགྱིས་ནས་ང་རང་གི་རྒྱུན་གོན་ཞིག་དད་རྟེན་དུ་བྱིན། དགོས་ཆེད་ཞིག་གི་དོན་ཕྲིན་བཅོལ་གསར་རྩོམ་ཡང་བགྱི། ང་རང་གི་བྱམས་སྨོན་བཏོན་ནས་ས་བཅུ་པོ་ལ་རབ་ཏུ་གནས་ཞེས་པའི་མཚམས་སུ་དབོན་དགེ་ལེགས་དང་དོན་འགྲུབ་བཀྲ་ཤིས་ཅན་གཉིས་ལ་ཟང་སྤྱོད་སྨོན་ལམ་འདོན་བཅུག རྗེས་སུ་ཡང་རང་གི་སྨོན་ལམ་ཅི་འགྲུབ་འདེབས་པ་རྣམས་བགྱིས་སོ། །བྱང་ཆུབ་སེམས་གཉིས་གྲུ་ཆེན་ལེགས་བཟུང་ནས། །མཐའ་མེད་སྲིད་པའི་མཚོ་ཆེན་ལས་བརྒལ་ཏེ། །དོན་གཉིས་འགྲུབ་པའི་ནོར་བུའི་བསྟན་དང་འགྲོར། །ཕན་དང་བདེ་བའི་དགའ་སྟོན་ཅི་ཡང་བྱིན། །བགྲང་བྱ་བཅུ་ཕྲག་བདུན་དང་བཀྲ་ཤིས་གྲངས། །ཐོབ་ཀུན་དོན་མེད་མ་སོང་ལུས་སྲོག་གི །ངལ་བ་ཁྱད་དུ་བསད་ནས་རྒྱལ་བསྟན་གྱི། །ཞབས་འདེགས་མ་གྲུབ་མེད་སྙམ་ཞེ་བློ་བདེ། །མཉམ་མེད་ཐུབ་པ་མཆོག་གཙོའི་འདུས་བྱས་ཀུན། །མི་རྟག་ཆོས་ཅན་ཡིན་པས་རང་ཉིད་ཀྱང་། །དེ་ལ་ཉེ་སྙམ་འབྱུང་འགྱུར་བསླབ་བྱ་ཀུན། །གདམས་ནས་སྔ་ལམ་བགྲོད་པའི་སྟ་གོན་བགྱིས། །ཆོས་སྨྲ་བའི་བནྡེ་ཚུལ་ཁྲིམས་རིན་ཆེན་ཅན་རང་གི་སྐྱེ་བ་ཕལ་པའི་རྐང་འཐུང་དགེ་སྡིག་འདྲེན་མའི་ལས་ཀྱི་ཡལ་ག་ཕན་ཚུན་དུ་འཛིངས་པར་བདེ་སྡུག་དུས་ཀྱི་རྒྱལ་མོས་རེ་མོས་སུ་བསྒྱུར་བའི་ཚུལ་མཆིད་པ་ལས་བསྟན་པ་དང་སེམས་ཅན་གྱི་དོན་ཇི་སྙེད་བགྱིས་པ་དང་། མཐར་སྔ་ལམ་དུ་བགྲོད་པའི་ཉེར་བསྡོགས་བགྱིས་ཚུལ་བཅས་སརྒ་སྟེ་ལྔ་པའོ། །ཞེས་པ་འདི་ཡན་ཆད་རྗེ་རང་གི་ཞལ་བཀོད་ཟིན་རིས་དངོས་མའོ།། །།